
UDKAST TIL EUROPA-PARLAMENTETS HENSTILLING
til Rådet og næstformanden for Kommissionen/Unionens højtstående repræsentant for udenrigsanliggender og sikkerhedspolitik over den opfølgning, EU-Udenrigstjenesten har foretaget to år efter Europa-Parlamentets betænkning om EU's strategiske kommunikation til bekæmpelse af tredjemands propaganda mod EU
(2018/2115(INI))
Europa-Parlamentet, 
–	der henviser til Det Europæiske Råds konklusioner af 28. juni og 18. oktober 2018,
–	der henviser til Kommissionens meddelelse af 26. april 2018 med titlen "Bekæmpelse af desinformation på internettet: en europæisk tilgang" (COM (2018)0236),
–	der henviser til EU's kodeks om desinformation, der blev offentliggjort den 26. september 2018,
–	der henviser til sin beslutning af 23. november 2016 om EU's strategiske kommunikation til bekæmpelse af tredjemands propaganda mod EU[footnoteRef:1],  [1: EUT C 224 af 27.6.2018, s. 58.] 

–	der henviser til den fælles meddelelse fra Unionens højtstående repræsentant for udenrigsanliggender og sikkerhedspolitik og Kommissionen af 6. april 2016 med titlen "Fælles ramme for imødegåelse af hybride trusler: Den Europæiske Unions indsats" (JOIN(2016)0018),
–	der henviser til Kommissionens meddelelse af 20. april 2016 om gennemførelse af den europæiske dagsorden om sikkerhed for at bekæmpe terrorisme og bane vejen for en effektiv og ægte sikkerhedsunion (COM(2016)0230),
–	der henviser til Den Europæiske Demokratifonds forundersøgelse af russisksprogede medieinitiativer i og uden for Det Østlige Partnerskab med titlen "Bringing Plurality and Balance to the Russian Language Media Space",
–	der henviser til rapporten af 18. maj 2015 fra næstformanden for Kommissionen/Unionens højtstående repræsentant for udenrigsanliggender og sikkerhedspolitik "Den Europæiske Union i et foranderligt globalt miljø – en tættere forbundet, mere konfliktfyldt og mere kompleks verden" samt til det igangværende arbejde med en ny global sikkerhedsstrategi for EU,
–	der henviser til EU's handlingsplan om strategisk kommunikation af 22. juni 2015,
–	der henviser til forretningsordenens artikel 113,
–	der henviser til betænkning fra Udenrigsudvalget (A8-0000/2018),

1.	henstiller til Rådet og næstformanden for Kommissionen/Unionens højtstående repræsentant for udenrigsanliggender og sikkerhedspolitik:
Status 2018 — Bekæmpelse af informationskrig
a)	at være opmærksom på, at tale- og ytringsfrihed samt mediepluralisme bør være i centrum i demokratiske samfund og give de bedste garantier mod fjendtlig propaganda; 
b)	at overveje at udvikle en bindende retlig ramme både på EU-plan og internationalt plan for håndtering af hybrid krigsførelse, herunder cyber- og informationskrig, idet navnlig Ruslands fjendtlige handlinger på disse områder har påvist et behov herfor; 
c)	at støtte det stigende antal statslige institutioner, tænketanke, NGO'er, der beskæftiger sig med propaganda og desinformation, og sikre, at EU's strategiske kommunikation prioriteres højt på den europæiske dagsorden; opfordrer næstformanden for Kommissionen/Unionens højtstående repræsentant for udenrigsanliggender og Kommissionen til at involvere sig mere i dette område;
d)	at opfordre de medlemsstater, der fortsat benægter eksistensen af strategisk propaganda, til at erkende den og træffe proaktive foranstaltninger for at modvirke og afdække den; 

Typer af misinformation, desinformation og propaganda rettet mod EU og dets naboer

e)	at anerkende det arbejde, der udføres på forskellige niveauer for at identificere de typer af indflydelse og værktøjer, der anvendes mod EU og dets naboer, og at rette opmærksomheden mod en dybtgående analyse af deres virkning og effektivitet med henblik på at udvikle foranstaltninger til at modvirke dem; 
f)	at fokusere på de stadig mere sofistikerede værktøjer, der anvendes til at sprede falske nyheder, herunder de nye måder at sprede propaganda på, herunder ved at anvende flere websteder på lavt niveau, portaler og tv-stationer til at udbrede de vigtigste historier; er bekymret over Ruslands aktiviteter i denne forbindelse;
Industri og sociale medier
g)	at være særlig opmærksom på sociale medier, som på trods af deres bestræbelser på det modsatte anses for at være det mest almindelige redskab til spredning af desinformation og fjendtlig propaganda; 
h)	sammen med medlemsstaterne at regulere sociale medievirksomheders handlinger og sikre fuld gennemsigtighed og ansvarlighed fra deres side, navnlig ved at gøre det muligt at afdække identiteten og placeringen af ikke blot ophavsmændene, men også sponsorerne af det fremlagte politiske indhold;
i)	opfordrer indtrængende de sociale medievirksomheder til at arbejde tæt sammen med statslige myndigheder i forbindelse med alle undersøgelser af den påståede anvendelse af deres platforme til fjendtlige formål og til at foretage en gennemsigtig revision af enheder, der har vist sig at sprede desinformation og propaganda; 
j)	at være opmærksom på, at forbud mod mistænkelige konti eller fjernelse af upassende indhold kan betragtes som censur, og derfor sikre, at sådanne foranstaltninger gennemføres på en gennemsigtig måde, i samarbejde med de kompetente myndigheder og civilsamfundet og med fuld indsigt i årsagerne hertil;
Bedste praksis
k)	at fortsætte med at udvikle større modstandsdygtighed og evne til at reagere på trusler i realtid, udvikle foregribende foranstaltninger og tænke et skridt fremad i stedet for blot at reagere på og analysere angreb, der allerede har fundet sted; 
l)	at være særlig opmærksom på, at det er vigtigt ikke blot at afsløre angreb, men også at sikre at det klart fremgår, hvem der står bag sådanne angreb, herunder offentligt at nævne ophavsmændene, deres sponsorer og de mål, de søger at opnå, samt at måle virkningerne af disse angreb på målgruppen; 
m)	at inddrage civilsamfundet og eksperter i yderligere forbedringer af foranstaltninger, der tager sigte på faktatjek og eksponering af desinformation, uddybning af forskning og analyse af manipulation af oplysninger;
En europæiske strategi
n)	at anerkende de håndgribelige resultater, der er opnået af East StratCom Task Force; at fortsætte med at støtte EU's East StratCom Task Force, der siden den blev oprettet, har afsløret over 4 000 tilfælde af misinformationskampagner om en lang række emner; 
o)	at omdanne East StratCom Task Force til en fuldt udbygget enhed og stille tilstrækkelige økonomiske og personalemæssige ressourcer til rådighed, hvilket væsentligt vil øge dens potentiale og effektivitet samt kvaliteten af dens arbejde;
p)	at afhjælpe de nuværende mangler i East StratCom Task Force, herunder manglen på regional ekspertise, en stor personaleudskiftning og manglen på institutionel kontinuitet, og at sikre tilstrækkelige finansielle ressourcer og en passende organisatorisk struktur, da dette er den eneste måde at sikre fuld professionalisme, effektivitet og resultater; 
q)	at opfordre de medlemsstater, der ikke allerede har gjort det, til at udpege deres egne nationale eksperter til East StratCom Task Force; 
r)	at inddrage EU's repræsentationer i EU og EU's delegationer uden for EU i at støtte East StratCom Task Forces arbejde, herunder ved at sørge for oversættelse af deres publikationer til lokale sprog; 
s)	at fokusere på tiltrædelseslandene og partnere i EU's nabolande, som ofte er i frontlinjen med hensyn til eksponering for russisk propaganda; 
t)	at have afhjælpende strategiske meddelelser som et tilbagevendende punkt på dagsordenen og at gennemføre en periodisk revision af EU's politik på dette område;
u)	at foreslå det næste Europæiske Råd og Kommissionen, at modvirkning af strategisk propaganda får en separat portefølje i den nye Kommission med tilstrækkelig støtte fra et specialiseret agentur; 
v)	at knytte eksisterende nationale og lokale specialiserede centre, tænketanke, NGO'er og andre aktører og institutioner, der beskæftiger sig med strategisk propaganda, sammen i et EU-dækkende netværk, som kan bidrage til at koordinere deres aktioner og samle deres resultater på ét sted; at afsætte tilstrækkelige ressourcer til dette formål; understreger, at dette netværk bør være åbent for ligesindede partnere i EU; 
Beskytte valg mod fjendtlig propaganda
w)	på det kraftigste at fordømme tredjeparters indblanding i valg og folkeafstemninger samt brugen af botter, trolls og falske konti i politiske kampagner; understreger de demokratiske samfunds evne til at træffe deres egne suveræne politiske valg;
x)	at opfordre medlemsstaterne til at udveksle oplysninger om enhver udenlandsk indblanding i valgprocesser og udveksle bedste praksis med hensyn til at modvirke dette for at øge modstandsdygtigheden over for denne indblanding; 
y)	at opfordre medlemsstaterne til at sikre, at valglovene tager hensyn til mulige trusler fra internetangreb og fjendtlig propaganda, og understreger, at disse love bør ændres på passende vis, så de er i stand til effektivt at modvirke sådanne trusler; 
z)	at opfordre medlemsstaterne til at tilpasse deres valgregler om onlinekampagner og til at overvåge og evaluere gennemsigtighedselementerne i forbindelse med politiske reklamer, der introduceres af onlineplatforme; 

°
°	°
2.	pålægger sin formand at sende denne henstilling til Rådet, Kommissionen og næstformanden for Kommissionen/Unionens højtstående repræsentant for udenrigsanliggender og sikkerhedspolitik og til orientering til EU-Udenrigstjenesten og NATO samt til Ruslands præsident, regering og parlament.

[bookmark: InsideFooter][bookmark: OutsideFooter]<PathFdR>PR\1155741DA.docx</PathFdR>		PE<NoPE>623.704</NoPE><Version>v01-00</Version>
DA	Forenet i mangfoldighed	DA
PE<NoPE>623.704</NoPE><Version>v01-00</Version>	2/7	<PathFdR>PR\1155741DA.docx</PathFdR>
DA
<PathFdR>PR\1155741DA.docx</PathFdR>	7/7	PE<NoPE>623.704</NoPE><Version>v01-00</Version>
	DA
image1.png




